Uredba Komisije (ES) št. 192/2001

z dne 30. januarja 2001

o spremembi Uredbe (ES) št. 2342/1999 o določitvi podrobnih pravil za sheme premij za goveje in telečje meso

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropskih skupnosti,

ob upoštevanju Uredbe Komisije (ES) št. 1254/1999 z dne 17. maja 1999 o skupni ureditvi trga za goveje in telečje meso [1], in zlasti člena 4(8), člena 13(5) ter druge alinee člena 50 Uredbe,

ob upoštevanju naslednjega:

(1) Za namen ekstenzifikacijskega plačila, določenega v členu 32 Uredbe Komisije (ES) št. 2342/1999 z dne 28. oktobra 1999 o določitvi podrobnih pravil za uporabo Uredbe Sveta (ES) št. 1254/1999 o skupni ureditvi trga za goveje in telečje meso glede programov premij [2], kakor je bila nazadnje spremenjena z Uredbo (ES) št. 2733/2000 [3], je zlasti na podlagi števila govedi moškega spola, krav in telic, prisotnih na gospodarstvu v zadevnem koledarskem letu, uveden dejavnik obremenitve živali. Zaradi težkega položaja na trgu z govejim in telečjim mesom, ki je posledica strmega padca povpraševanja zlasti zaradi nezadovoljstva potrošnikov, zaskrbljenih zaradi povečanja zabeleženega števila primerov goveje spongiformne encefalopatije, živina ostaja v enoti za proizvodnjo dlje kot navadno. Te živali se upoštevajo pri določanju obremenitve na gospodarstvu in proizvajalci se lahko posledično štejejo kot neprimerni za ekstenzifikacijsko plačilo, kar je v nasprotju s predvidenim ciljem.

(2) Da bi se v teh izjemnih razmerah izognili kaznovanju proizvajalcev, je treba za omejeno obdobje pri določanju faktorja obremenitve živine, uporabiti korekcijski koeficient pavšalnih stopenj za število glav velike živine (GVŽ), zabeleženih na gospodarstvu za zadevno obdobje, če ta izjemni tržni položaj vpliva na dolžino časa, ki ga živali preživijo na gospodarstvu, ne da bi bilo namerno zlorabljeno načelo ekstenziviranja.

(3) Člen 42 Uredbe (ES) št. 2342/1999 določa pravila za leto dodelitve za živali, zlasti zajetih v posebni premiji. Zaradi težkega položaja na trgu z govejim in telečjim mesom, ki je posledica strmega padca v povpraševanja zlasti zaradi nezadovoljstva potrošnikov, zaskrbljenih zaradi povečanja zabeleženega števila primerov goveje spongiformne encefalopatije, sta klanje in izvoz živine še naprej zelo zmanjšana ali pa sta popolnoma ustavljena in proizvajalci so načrtovano klanje ali izvoz svojih živali iz leta 2000 preložili na leto 2001. Zaradi teh izrednih razmer proizvajalci v državah članicah, ki so se odločile odobriti posebno premijo ob zakolu ali izvoza skladno s členom 8 zgornje uredbe, ne bodo prejeli posebne premije leta 2000, kar je v nasprotju s pričakovanim ciljem ukrepa.

(4) Zato je treba oblikovati določbo, ki bi omogočila proizvajalcem, ki so klanje ali izvoz preložili na leto 2001, da za omejeno obdobje vložijo vlogo za posebno premijo za leto 2000.

(5) Glede na takšen razvoj dogodkov mora ta uredba začeti veljati takoj.

(6) Ukrepi, predvideni s to uredbo, so v skladu z mnenjem Upravljalnega odbora za goveje in telečje meso –

SPREJELA NASLEDNJO UREDBO:

Člen 1

Uredba (ES) 2342/1999 se spremeni:

1. Členu 32 se doda naslednji odstavek 12:

"12. V obdobju med 15. oktobrom 2000 in vključno 15. marcem 2001 se za uporabo tega člena število znanih GVŽ na gospodarstvu pomnoži s koeficientom 0,8.

Ta ukrep se uporablja, če se državi članici lahko dokaže, da so zaradi izrednega tržnega položaja živali na gospodarstvu dalj časa kot ponavadi."

2. V člen 42 se vstavi naslednji tretji odstavek:

"Ne glede na prejšnje odstavke in člen 35(1), če je posebna premija odobrena na podlagi ene od možnosti, predvidenih v členu 8, če je žival zaklana med 1. januarjem in 28. februarjem 2001 in če je vloga za premijo za to žival vložena najpozneje do 15. marca 2001 v zvezi s koledarskim letom 2000, je na prošnjo proizvajalca dodelitveno leto 2000 in višina premije je enaka premiji, ki velja 31. decembra 2000."

Člen 2

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. januarja 2001

Za Komisijo

Franz Fischler

Član Komisije

[1] UL L 160, 26.6.1999, str. 21.

[2] UL L 281, 4.11.1999, str. 30.

[3] UL L 316, 15.12.2000, str. 44.

--------------------------------------------------